Усеўкраінскі саюз беларусаў

**Усеўкраі́нскі саю́з белару́саў**, **УСБ** () — грамадзка-культурная арганізацыя беларусаў з 14 абласьцей Украіны. Аб’ядноўвае ўкраінскіх беларусаў незалежна ад рэлігійных, палітычных або сацыяльных адрозьненьняў. Знаёміць з культурай і традыцыямі беларусаў, якія маюць старадаўнія традыцыі. Спрыяе ўмацаваньню нацыянальнай самабытнасьці беларускай супольнасьці Ўкраіны.

## Гісторыя
Ад 1995 году беларуская супольнасьць Украіны працавала ў прадстаўніцтве Эўрапейскага Зьвязу па пытаньнях імплемэнтацыі канвэнцыі па правах чалавека, Эўрапейскай хартыі рэгіянальных моваў, у рабочых нарадах Міністэрства юстыцыі Украіны ды інш. Нягледзячы на цяжкасьці, стварэньню дадзенага саюзу спрыялі першыя сакратары Амбасады Рэспублікі Беларусь ва Ўкраіне В. І. Бокач і В. М. Забаўскі.

24 мая 2000 г. на першым зьезьдзе ў Кіеве Ўсеўкраінскі саюз беларусаў быў фактычна створаны і юрыдычна зарэгістраваны Міністэрствам юстыцыі Ўкраіны 1 верасьня 2003 г.. На пасяджэньнях каардынацыйная рада гэтага саюзу заплянавала вырашэньне пытаньняў захаваньня і разьвіцьця нацыянальнай культуры, побыту, традыцыяў беларускай культуры ва Ўкраіне, папулярызацыі і вывучэньня беларускай мовы дзецьмі ва Ўкраіне.

Дадзены саюз рэалізуе агульныя інтарэсы на захаваньне і разьвіцьцё нацыянальнай, культурнай, моўнай і рэлігійнай самабытнасьці беларускай супольнасьці Ўкраіны. Супрацоўнічае зь Дзяржаўным камітэтам Украіны па пытаньнях нацыянальнасьцяў і рэлігіяў, Апаратам Упаўнаважанага па справах рэлігіяў і нацыянальнасьцяў Савету Міністраў Рэспублікі Беларусь, Міністэрствам культуры і турызму Ўкраіны, Міністэрствам культуры Рэспублікі Беларусь. Старшыня Саюзу зьяўляецца актыўным сябрам грамадзкіх радаў пры вышэйзгаданых ўкраінскіх структурах, а таксама сябрам Рады нацыянальных таварыстваў Украіны.

У 2014 г. у народнае апалчэньне Ўкраіны запісалася каля 70 беларусаў.

## Структура
Дапамогу ў падрыхтоўцы і правядзеньні зьездаў саюзу аказваў Надзвычайны і Паўнамоцны Амбасадар Рэспублікі Беларусь ва Ўкраіне Віталь Курашык, які браў удзел у стварэньні наступных арганізацыяў:
* Данецкай абласной арганізацыі беларусаў «Нёман»,
* Чарнігаўскай гарадзкой арганізацыі беларусаў «Сябры»,
* Луганскай абласной арганізацыі беларусаў «Украіна-Беларусь».

В. Курашык, яшчэ будучы Старшынём Савету Міністраў Аўтаномнай Рэспублікі Крым, у 1991 годзе ініцыяваў стварэньне нацыянальна-культурнага таварыства беларусаў Крыму: «Саюз беларусаў Крыму».

У іншых рэгіёнах:
* Віньніцкае абласное зямляцтва беларусаў;
* Днепрапятроўская вобласьць «Беларусы Прыднястроўя»;
* Закарпацкае абласное культурнае таварыства беларусаў «Сябры»;
* Запароскае — «Мінск»;
* Кіраваградзкае абласное — культурна-асьветніцкае таварыства «Беларусь»;
* Кіеўскае культурнае таварыства «Беларусь»;
* Белгарад-Днястроўскае — «Беларусь»;
* Львоўскае абласное — беларуская суполка;
* Адэскае культурнае аб’яднаньне «Беларусь»;
* Ровенскае абласное культурнае таварыства «Беларусь»;
* Чарнавіцкая арганізацыя «Культурна-асьветніцкае таварыства беларусаў»;
* Севастопальскае таварыства «Беларусь».

Згодна са Статутам, у структуры гэтай арганізацыі вышэйшым органам зьяўляецца зьезд дэлегатаў. У пэрыяды паміж зьездамі вышэйшым органам зьяўляецца каардынацыйная рада, у склад якой уваходзяць усе старшыні рэгіянальных арганізацыяў, а таксама Старшыня дадзенага Саюзу. Каардынацыйная рада праводзіць пасяджэньні адзін раз на паўгодзьдзе, працу паміж зьездамі і паседжаньнямі каардынацыйнай рады праводзіць прэзыдыюм саюзу, які зьбіраецца адзін раз на квартал. У склад прэзыдыюму ўваходзіць старшыня саюзу з чатырма сустаршынямі. Прэзыдыюм узначальвае старшыня саюзу. Будзённую працу саюзу паміж зьездамі і паседжаньнямі каардынацыйнай рады ажыцьцяўляе старшыня саюзу. У 2013 годзе пасьля Ірыны Аржахоўскай старшынём саюзу абраны Пётар Лайшаў.

У працы гэтага саюзу бяруць удзел Надзвычайны і Паўнамоцны Амбасадар Рэспублікі Беларусь ва Ўкраіне Валянцін Вялічка ды іншыя работнікі беларускіх замежных установаў ва Ўкраіне.

## Глядзіце таксама
* Беларусы ва Ўкраіне
* Беларуска-ўкраінскія стасункі

## Крыніцы

## Вонкавыя спасылкі

* Татьяна ВЛАДИМИРОВА. «Беларусь — пример достоинства»
* Укрепление взаимоотношений с исторической родиной — главная тема съезда Всеукраинского союза белорусов, БЕЛТА
* Официальный сайт «Всеукраинского союза белоруссов»
* Информация о Всеукраинском союзе белорусов

Катэгорыя:Украінскія грамадзкія арганізацыі
Катэгорыя:Беларуская эміграцыя
Катэгорыя:Беларусы ва Ўкраіне
Катэгорыя:Зьявіліся ў 2000 годзе
Катэгорыя:Беларускія арганізацыі Ўкраіны